Η **Ελένη Κοροσίδου** είναι Διδάκτωρ Εφαρμοσμένης Γλωσσολογίας του Παιδαγωγικού Τμήματος Δημοτικής Εκπαίδευσης του Πανεπιστημίου Δυτικής Μακεδονίας (Π.Δ.Μ.), Επιστημονική Συνεργάτιδα και Μεταδιδακτορική Ερευνήτρια του ιδίου τμήματος.

Επίσης, είναι κάτοχος μεταπτυχιακού τίτλου στις Επιστήμες της Αγωγής (Π.Δ.Μ.) με κατεύθυνση

«Διδακτική Μεθοδολογία και Αναλυτικά Προγράμματα». Είναι κάτοχος πτυχίων Αγγλικής Γλώσσας και Φιλολογίας του Α.Π.Θ. και Δημοτικής Εκπαίδευσης του Π.Δ.Μ.. Έχει πολυετή εμπειρία στη διδασκαλία της ξένης γλώσσας στην Πρωτοβάθμια και Δευτεροβάθμια Εκπαίδευση.

Στην Τριτοβάθμια Εκπαίδευση έχει διδάξει τα γνωστικά αντικείμενα της Ξένης Γλώσσας και της Εκπαιδευτικής Αξιοποίησης των Τεχνολογιών της Πληροφορίας και των Επικοινωνιών (ΤΠΕ) σε συνεργασία με τα Τμήματα Δημοτικής Εκπαίδευσης του Πανεπιστημίου Δυτικής Μακεδονίας, του Πανεπιστημίου Θεσσαλίας και το Τμήμα Αγγλικής Φιλολογίας του Πανεπιστημίου Μαριούπολης. Επιπλέον, έχει διδάξει στο Ευρωπαϊκό Πανεπιστήμιο Κύπρου, στην Α.Σ.ΠΑΙ.Τ.Ε. και είναι μέλος του διδακτικού προσωπικού του ΚΕ.ΔΙ.ΒΙ.Μ. του Π.Δ.Μ..

Από το 2021 είναι μέλος της Ερευνητικής Επιτροπής του Ινστιτούτου Ελληνικής Γλώσσας ‘ΤΗΜΕΝΟΣ’ του Π.Δ.Μ. και της Ερευνητικής Επιτροπής του ‘Εργαστηρίου Δημιουργικότητας, Καινοτομίας και Τεχνολογίας στην Εκπαίδευση’ (Δη.Και.ΤΕ) του Π.Δ.Μ. . Επιπλέον, είναι μέλος της Κεντρικής Επιτροπής Δημιουργίας Τράπεζας Θεμάτων στη Γενική Γραμματεία Ιθαγένειας του Υπουργείου Εσωτερικών για την εξέταση της Ελληνικής Γλώσσας για το Πιστοποιητικό Επάρκειας Γνώσεων για Πολιτογράφηση.

Από το 2018 έως σήμερα έχει συμμετάσχει σε πλήθος ερευνητικών προγραμμάτων (ενδεικτικά: JeanMonnet-Πανεπιστήμιο Δυτικής Μακεδονίας, ERASMUS KA210-Πανεπιστήμιο Κρήτης), καθώς και ερευνητικών δράσεων για τη διδασκαλία της Ελληνικής ως Δεύτερης/ Ξένης Γλώσσας σε παιδιά της Διασποράς, με επιστημονικά υπεύθυνη την Καθηγήτρια του Π.Δ.Μ., κα Ελένη Γρίβα.